Vyf vas ná gru-plaasaanvalArgieffoto Brig. Leonard Hlathi, woordvoerder van die polisie, het die inhegtenisnemings aan Maroela Media bevestig, maar kon nie onmiddellik meer inligting gee nie. Hy het gesê daar sal wel later vandag meer besonderhede bekend gemaak word. Maroela Media het vroeër berig die egpaar Sue Howarth en Robert Lynn is Sondag omstreeks 02:00 oorval op die plaas March Land, ongeveer 10 minute buite Dullstroom. Alan en Claire Taylor woon ook op die plaas. David Spohr, Belfast se AfriForum-takvoorsitter, het vroeër gesê die egpare is albei in hul 60’s en oorspronklik van die Verenigde Koninkryk. “Hulle woon al minstens 30 jaar lank in Suid-Afrika. Hulle het nie kinders nie.” Howarth is Dinsdagoggend in die Life Midmed-hospitaal in Middelburg oorlede. Volgens Spohr het Sue vermoedelik wakker geword, want sy was nie in die kamer toe Robert wakker geword het nie. “Die aanvallers het geld geëis en toe Robert vir hulle sê daar is moontlik geld in ŉ ander vertrek, was Sue reeds erg aangerand in daardie vertrek.” Spohr het gesê die aanvallers het met die egpaar weggery in hul Nissan Hi-Rider-bakkie. “Hulle het Robert geblinddoek in die bos afgelaai. Hy kon eers toe die son opkom homself loswikkel en na die pad stap, waar hy Sue langs die pad aangetref het.” Volgens Spohr het motors verby die beseerde egpaar gery, maar nie stilgehou nie. ŉ Verbyganger het uiteindelik in Belfast hulp ontbied. “Personeel van ŉ veiligheidsmaatskappy het hulle na die toneel gehaas en die egpaar gevind. ŉ Plastieksak was om Sue se nek gebind en sy het begin versmoor. Robert was getraumatiseer en het waarskynlik nie besef Sue sukkel om asem te haal nie. Die veiligheidsbeampte het dadelik die sak losgesny en Sue het weer begin asemhaal. Hulle is in ŉ ambulans na die Belfast-hospitaal geneem voordat hulle na die Life MidMed-hospitaal oorgeplaas is.” Robert het verskeie steekwonde in sy rug en bene en is vermoedelik ook met ŉ blaasvlam gebrand. Die Middelburg Observer het intussen berig Robert en Sue is albei ook tydens die aanval geskiet. Volgens Spohr is die egpaar se skootrekenaars nie gesteel nie en ŉ goue borsspeld en ring was steeds langs die bad. Spohr het gesê Robert was ŉ ingenieur by Eskom en hy dink Sue het by ŉ beleggingsmaatskappy gewerk voordat hulle afgetree en na Dullstroom verhuis het.